
PATVIRTINTA

Šakių rajono savivaldybės administracijos 
direktoriaus 2012 m. sausio 23 d. 
įsakymu Nr. AT-87
PIRKIMO KOMISIJOS DARBO REGLAMENTAS

I. BENDROSIOS NUOSTATOS

1. Pirkimo komisija (toliau vadinama – Komisija) sudaroma dalies negyvenamųjų patalpų Gelgaudiškio seniūnijoje, Gelgaudiškio mieste pirkimui (toliau vadinama – pirkimas) organizuoti ir atlikti.


2. Komisija savo veikloje vadovaujasi Lietuvos Respublikos Konstitucija, Viešųjų pirkimų įstatymu, Vyriausybės 2003 m. birželio 25 d. nutarimu Nr. 841 „Dėl žemės, esamų pastatų ar kitų nekilnojamųjų daiktų pirkimų arba nuomos ar teisių į šiuos daiktus įsigijimų tvarkos aprašo tvirtinimo“ bei kitais teisės aktais.


3. Komisijos narys, prieš pradėdamas darbą komisijoje, turi pasirašyti nešališkumo deklaraciją (1 priedas) ir konfidencialumo pasižadėjimą (2 priedas).

II. KOMISIJOS UŽDUOTYS IR ĮGALIOJIMAI

4. Komisija organizuoja ir atlieka dalies negyvenamųjų patalpų Gelgaudiškio seniūnijoje, Gelgaudiškio mieste pirkimą neskelbiamų derybų būdu.

Derybų subjektas: dalies negyvenamųjų patalpų (27, 14 kv. m), esančių Taikos g. 76 C, Gelgaudiškio mieste, savininkas – Akcinė bendrovė TEO, kodas 121215434, Lvovo g. 25, 03501 Vilnius.

5. Komisija organizuodama ir atlikdama pirkimą:


5.1. vadovaujasi negyvenamųjų patalpų Gelgaudiškio seniūnijoje, Gelgaudiškio mieste pirkimo ekonominiu ir socialiniu pagrindimu, patvirtintu rajono savivaldybės administracijos direktoriaus 2012 m. sausio 16 d. įsakymu Nr. AT-61;


5.2. išsiunčia negyvenamųjų patalpų savininkui – AB TEO - pasiūlymą derėtis ir prašo pateikti paraišką bei negyvenamųjų patalpų dokumentus;


5.3. parengia pirkimo dokumentus;


5.4. parengia ir siunčia kandidatui kvietimą derėtis, nustato derybų datą, laiką ir vietą arba pateikia motyvuotą atsakymą, kodėl kandidato parduodamų dalies negyvenamųjų patalpų dokumentai atmetami;


5.5. derasi su kandidatu;


5.6. tretiesiems asmenims neatskleidžia jokios iš kandidato gautos informacijos be jo sutikimo;

5.7. surašo derybų protokolą;


5.8. nustato kandidato pateiktų negyvenamųjų patalpų dokumentuose nustatytų techninių, ekonominių duomenų pagrįstumą, lyginant su pirkimo dokumentais;


5.9. priimdama sprendimą dėl laimėjusio kandidato, vertina negyvenamųjų patalpų dokumentus, atsižvelgdama į derybų rezultatus ir remdamasi pirkimo dokumentuose nustatytu vertinimo kriterijumi; 

5.10. priima galutinį sprendimą, turėdama teisę reikalauti papildomų dokumentų, atsiradus aplinkybėms, galinčioms turėti įtakos pirkimo procesui, dėl laimėjusio pasiūlymo ne anksčiau kaip po 10 darbo dienų nuo pranešimo apie derybų rezultatus išsiuntimo kandidatui dienos ir išnagrinėjusi kandidato pretenzijas ir skundus, jeigu tokių buvo gauta. Pretenzija turi būti pareikšta raštu per 10 darbo dienų nuo pranešimo apie derybų rezultatus gavimo. Pretenzijos pateikiamos ir nagrinėjamos laikantis Lietuvos Respublikos Vyriausybės 2003 m. birželio 25 d. nutarimu Nr. 841 patvirtinto Žemės, esamų pastatų ar kitų nekilnojamųjų daiktų pirkimų arba nuomos ar teisių į šiuos daiktus įsigijimų tvarkos aprašo.

III. KOMISIJOS DARBO ORGANIZAVIMAS

6. Komisija sprendimus priima posėdyje balsų dauguma (balsus skaičiuojant nuo jos narių skaičiaus). Balsuojama atviru vardiniu balsavimu. Jeigu balsai pasiskirsto po lygiai, lemia Pirkimo komisijos pirmininko balsas.


7. Komisijos veiklai vadovauja pirmininkas.


8. Jeigu komisijos pirmininkas dėl svarbių priežasčių negali dalyvauti posėdyje, rajono savivaldybės administracijos direktorius paskiria jį pavaduojantį komisijos narį.


9. Komisijos sprendimai įforminami protokolu, kurį pasirašo visi komisijos posėdyje dalyvavę nariai. Protokole nurodomi Pirkimo komisijos priimtų sprendimų motyvai ir kiekvieno posėdyje dalyvavusio jos nario nuomonė.


10. Komisija neatsako už pirkimo sutarties sudarymą ir jos vykdymą.


11. Kiekvienas komisijos narys gali dalyvauti jos darbe tik pasirašęs nešališkumo deklaraciją ir konfidencialumo pasižadėjimą.


12. Komisija savo darbe vadovaujasi kandidatų lygiateisiškumo ir nediskriminavimo principu.


13. Komisija, priėmusi galutinį sprendimą dėl derybas laimėjusio kandidato arba pirkimo procedūrų nutraukimo, pirkimo ataskaitą ir dalies negyvenamųjų patalpų dokumentus pateikia perkančiajai organizacijai per 7 darbo dienas.
IV. BAIGIAMOSIOS NUOSTATOS

14. Komisijos veikla pasibaigia įvykdžius visas užduotis.
________________________________________
